|  |
| --- |
| ***Тема 7:*** ***Организация на дейността в кметствата и кметските наместничества. Функционални задължения на служителите в тях. Добри практики на общините за комуникация и обмен на данни с общинския център*** |

|  |
| --- |
|  ***Л Е К Ц И Я*** |

***Тематичен обхват:*** В рамките на темата са разгледани въпросите, свързани с нормативната уредба, относима към кметствата и населените места, които не са административен център на кметство, правата, задълженията и организацията на дейността, взаимодействието, комуникацията и обмен на данни с общинските центрове.

***Цел на обучението по темата***: Основната цел е обучаемите да задълбочат своите познания по отношение на работата в кметствата и населените места, които не са административен център на кметство (кметски наместничества), да се запознаят с добри практики на общини за съвместна работа между общинските центрове, кметствата и кметски наместничества.

***Очаквани резултати:***

* Познаване, тълкуване и прилагане на актуалната нормативната уредба, свързана с правомощията и задълженията на кметовете на кметства и кметските наместници;
* Задълбочаване на познанията относно функциите на кметовете на кметства, кметските наместници и служителите в тях;
* Индивидуални подходи и решения в практиката на общините;
* Запознаване с практически опит свързан с подобряване на работата в кметствата и кметските наместничества в това число предоставяне на услуги, комуникация и обмен на данни с общинския център.

 ***Основни въпроси, разгледани по темата:***

* *Кметства и населени места, които не са административен център на кметство (кметски наместничества), избор на кмет на кметство и назначаване на кметски наместник – задължения при заемане на длъжността;*
* *Правомощия и функции на кметовете на кметства и кметските наместници;*
* *Специфични правомощия на кметовете на кметства и кметските наместници, съгласно действащото законодателство;*
* *Добри практики за комуникация и обмен на данни с общинските центрове.*

|  |
| --- |
| ***Кметства и населени места, които не са административен център на кметство (кметски наместничества), избор на кмет на кметство и назначаване на кметски наместник – задължения при заемане на длъжността***  |

Местното самоуправление се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност.

Съгласно териториалното разделение в Република България общините са определени като административно - териториални единици, в които се осъществява местното самоуправление (чл.2, ал. 1 от Закон за административно-териториалното устройство на Република България (ЗАТУРБ)).

Кметствата са съставни административно - териториални единици на общините и се създават от общинския съвет на съответната общината, като в зависимост от решението кметството може да бъде съставено от едно или повече от едно населени места (чл. 21, ал. 1, т. 16 от Закона за местното самоуправление и местната администрация (ЗМСМА)).

Административно - териториалните единици се характеризират с територия, граници, население и наименование.

Населените места са съставни териториални единици на общините и се делят на градове и села (чл. 3 от ЗАТУРБ).

Селищните образувания са територии извън строителните граници на населените места, устроени за осъществяване на специфични функции, които са определени със строителни граници, но нямат постоянно живеещо население.

Населените места и селищните образувания имат територия, граници и наименование.

До 01.05.2021 г. кметство беше населено място с население над 350 души с постоянен адрес, но с последните редакции на ЗАТУРБ (в сила от 01.05.2021 г.) се определи като условие населеното място да има население над 100 души по постоянен адрес, за да придобие на следващите местни избори статут на кметство и в него да се проведат избори за кмет на кметство.

Територия на кметството е територията на населеното място. Наименование на кметството е наименованието на населеното място - негов административен център.

В кметствата се избират кметове на кметства (чл. 2, ал. 4 от ЗМСМА), а в населените места, които не са административен център на кметство, кметът на общината може да назначи за срока на мандата кметски наместници в съответствие с утвърдената численост и структура на общинската администрация (чл. 46а от ЗМСМА).

 Кметовете на кметства и кметските наместници са органи на изпълнителната власт в местното самоуправление (чл. 19, ал. 3, т. 2 от Закона за администрацията).

***Кмет на кметство***

Съгласно чл. 38, ал. 2 от ЗМСМА кметът на кметство се избира пряко от населението за срок от 4 години при условия и по ред, определени с Изборния кодекс. Пълномощията на кмета на кметство възникват от полагането на клетва по чл. 32, ал. 1 от ЗМСМА, преди началото на първото заседание на общинския съвет след избора. Съгласно чл. 19, ал. 3, т. 2 от Закона за администрацията (ЗА) и чл. 38, ал. 1 от ЗМСМА, кметът на кметство е териториален орган на изпълнителната власт в кметството и има всички права по трудово правоотношение освен тези, които противоречат или са несъвместими с тяхното правно положение (чл.19а, ал.1 от Закона за администрацията и чл. 38, ал. 7 от ЗМСМА).

 За кметовете на кметства съществуват някои ограничения и задължения, които възникват след избора им (чл. 41, ал. 1 и ал. 3 от ЗМСМА), а именно:

* Кметовете на кметства не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им;
* В едномесечен срок от полагането на клетвата, съответно от приемането на решението на общинския съвет, лице, което при избирането му за кмет заема длъжност или осъществява дейности, посочени по-горе, предприема необходимите действия за прекратяване на дейността и/или за освобождаването му от заеманата длъжност и уведомява писмено за това председателя на общинския съвет и общинската избирателна комисия.

 За кметовете на кметства съществува и задължението да подават декларация за несъвместимост и декларация за имущество и интереси по чл. 35 от Закона за противодействие на корупцията и за отнемане на незаконно придобитото имущество (ЗПКОНПИ), в сроковете регламентирани в закона. Декларациите се подават пред Постоянната комисия за противодействие на корупцията и за отнемане на незаконно придобитото имущество на съответния общински съвет.

 При неспазване на посочените забрани и задължения кметовете на кметства носят наказателна отговорност, като в определени случаи неизпълнението може да има пагубни последици.

***Кметски наместник***

В населените места, които не са административен център на кметство, кметът на общината може да назначи за срока на мандата кметски наместници в съответствие с утвърдената численост и структура на общинската администрация (чл. 46а от ЗМСМА). Кметските наместници към датата на назначаването трябва да са лица, които отговарят на условията по чл. 397, ал. 1 от Изборния кодекс, а именно:

* да са български граждани;
* да са навършил 18 години към датата на назначаването;
* да не са поставени под запрещение;
* да не изтърпяват наказание лишаване от свобода;
* да са живели са най-малко през последните 6 месеца в съответното населено място.

Съгласно чл. 19, ал. 3, т. 2 от Закона за администрацията и чл. 46а, ал. 3 от ЗМСМА кметският наместник е териториален орган на изпълнителната власт.

Ограниченията и задълженията за кметските наместници са идентични с тези за кметовете на кметство. Те също не могат да извършват търговска дейност по смисъла на Търговския закон, да бъдат контрольори, управители или прокуристи в търговски дружества, търговски пълномощници, търговски представители, търговски посредници, синдици, ликвидатори или да участват в надзорни, управителни и контролни органи на търговски дружества и кооперации за времето на мандата им (чл.41, ал.1). За тях законодателството не въвежда задължението в едномесечен срок от назначаването им да предприемат действия за прекратяване на дейността и/или за освобождаването от заеманата длъжност, съобразно посочените по-горе ограничения. В този случай законодателят определя изискването при назначаването на кметските наместници, те да декларират пред органа по назначаването, че отговарят на посочените изисквания в чл. 41, ал. 1 от ЗМСМА. Удостоверяването на това съответствие се извършва чрез представяне на декларация (чл.41, ал. 4 от ЗМСМА).

 Кметските наместници също са задължени лица по реда на ЗПКОНПИ, като за тях също съществува изискването да подават декларация за несъвместимост и декларация за имущество и интереси по чл. 35 от ЗПКОНПИ, в сроковете регламентирани в закона. За разлика от кметовете на кметства, кметските наместници подават декларациите пред органа по назначаването.

**Пример от практиката:** Интересна е практиката в някои общини при назначаване на кметски наместници, предвид ограничените финансови ресурси и малкото жители в населените места. Например има случаи, при които един кметски наместник се назначава като такъв за няколко села, което е неприложимо, поради едно от изискванията на чл. 379, ал. 1 от ИК (уседналост 6 месеца в съответното населено място). В други случаи наместниците са назначавани на намален работен ден. Съществува и практика, при която кметът на общината организира срещи с населението за издигане на предложения за назначаване на кметски наместници в рамките на определената структура от общинския съвет.

Анализирайки разпоредбата на чл. 46а от ЗМСМА се достига до заключението, че назначаването на кметски наместник в дадено населено място не е задължително условие. С тази норма се предоставя правна възможност, а не се въвежда задължение за назначаване на кметски наместници в населените места, които не са административен център на кметство. В тези случаи кметът на общината и общинският съвет преценяват необходимостта от назначаване на кметски наместници.

Какъвто и подход да бъде възприет относно назначаване или не на кметски наместник в дадено населено място, водещ принцип би следвало да бъде осигуряване предоставянето на съответните публични услуги на жителите на населеното място, улесняване на гражданите, както и облекчаване административната тежест при предоставяне на услугите. Още повече, че в малките населени места живее основно възрастно население, което има специфични потребности и възможности.

|  |
| --- |
| ***Правомощия и функции на кметовете на кметства и кметските наместници*** |

 Правомощията и функциите на кметовете на кметства и кметските наместници може да се обособят в следните групи:

* ***регламентирани в нормативни актове;***
* ***определени от общинския съвет с правилника по чл. 21, ал. 3 от ЗМСМА;***
* ***определени от кмета на общината с административен акт;***
* ***неписани правомощия.***

 Кметовете на кметства и кметските наместници вземат оперативни решения, касаещи населеното място, съобразно делегираните правомощия. Изключение за вземане на решения извън делегираните правомощия, при определени условия, би могло да бъде допустимо в случаите когато са налице извънредни обстоятелства, касаещи живота и здравето на хората.

**Практическа задача:** Дайте пример от практиката, когато на кмет на кметство или кметски наместник се налага да взема решения в извънредна ситуация.

***Кметове на кметства***

 Основните правомощия на кметовете на кметства са регламентирани в чл. 46, ал.1 от ЗМСМА, според които кметът на кметство:

* изпълнява бюджета на общината в частта му за кметството;
* организира провеждането на благоустройствени, комунални и други мероприятия;
* отговаря за стопанисването на определени от общинския съвет обекти на общинската собственост;
* назначава и освобождава служителите от общинската администрация в кметството, които подпомагат неговата дейност, в съответствие с утвърдената численост и структура;
* приема мерки за подобряване и възстановяване на околната среда и организира охраната на полските имоти;
* води регистрите на населението и за гражданското състояние и изпраща актуализационни съобщения до ЕСГРАОН;
* осигурява извършването на административни услуги на физически и юридически лица;
* осигурява спазването на обществения ред; има правомощията по чл. 70, 72, 80, 81, 83, 85 и 87 от Закона за Министерството на вътрешните работи, на съответната територия до пристигане на полицейския орган;
* организира и ръководи защитата на населението при бедствия и аварии;
* представляват кметството пред населението, пред обществени и политически организации и пред други райони или кметства;
* организира изпълнението на актовете на общинския съвет и на кмета на общината, отнасящи се до територията и гражданите на района или кметството;
* изпълнява функции, възложени му от кмета на общината.

 Кметовете на кметства могат да участват в заседанията на общинския съвет с право на съвещателен глас. Те се изслушват задължително при обсъждане на въпроси, отнасящи се за съответното кметство.

 На кметовете на кметства могат да бъдат възлагани и други функции със закон или друг нормативен акт, както и с правилника по чл. 21, ал. 3 от ЗМСМА на общинския съвет, в зависимост от конкретните особености на общината или кметствата. Кметът на общината също притежава правото да възлага свои функции на кметовете на кметства.

 В кметствата, по решение на общото събрание, могат да бъдат избирани кметски съветници, при условия и ред, определени с правилника на общинския съвет по чл. 21, ал. 3 от ЗМСМА. Кметските съветници подпомагат кмета на кметство при изпълнение функциите му.

 Общините прилагат различни подходи при делегирането на допълнителни функции на кметовете на кметства – в някои случаи правата се определят с правилниците на общинските съвети, а в други случаи общинските съвети приемат нарочни решения.

 При изпълнение на служебните задължение, съгласно Административнопроцесуални кодекс (АПК), кметовете на кметства могат да издават следните актове:

* ***индивидуални административни актове;***
* ***общи административни актове;***
* ***актове за установяване на административни нарушения, в случай на възлагане от страна на кмета на общината.***

***Кметски наместници***

Съгласно разпоредбите на чл. 46а ат ЗМСМА пълномощията на кметските наместници се определят от общинския съвет. Кметът на общината може да възлага на кметските наместници изпълнението на негови функции. На кметските наместници могат да се възлагат и други функции със закон или друг нормативен акт.

Кметските наместници притежават правота да участват в заседанията на общинския съвет с право на съвещателен глас. Те се изслушват задължително от общинския съвет при обсъждане на въпроси, отнасящи се до съответното населено място.

Липсата на точно регламентирана уредба относно пълномощията на кметските наместници създава възможност кметските наместници в отделни общини да имат различни пълномощия/функции, определени от съответния общински съвет и/или кмета на общината.

Честа практика при определяне пълномощията на кметските наместници от общинските съвети е те да са в голяма степен съответстващи на тези, които законодателно са определени за кметовете на кметства /чл.46, ал.1 от ЗМСМА/.

Пълномощията на кметските наместници, определени от общинските съвети, трябва да бъдат правилно прецени на база конкретните особености на общината и обективните възможности за реалното изпълнение на пълномощията/функциите, които се възлагат от общинския съвет и съответно в последствие изпълнявани от кметските наместници. В противен случай се създават предпоставки на кметските наместници да се определят функции, които те не могат реално да изпълнят и това би могло да доведе до непокрити правни очаквания и претенции от страна на местното население, съответно до неблагоприятни последици за кметските наместници, а от там и за общинските администрации.

Кметът на общината може да възлага на кметските наместници и свои функции, като практиката в тази насока е различна. В някои случаи възлаганите функции от кмета са посочени в устройствените правилници, а в други устройствените правилници препращат към общинския съвет. Не е неприложима и практиката, а при определяне в закон задължителна, при която правата и задълженията на наместниците се основават на нарочни решения на общинските съвети и/или издадени административни актове от кмета на общината. Например функцията на длъжностно лице по гражданско състояние, съгласно чл. 35, ал. 3 от ЗГР се възлага на кметския наместник задължително с писмена заповед от кмета на общината.

 При изпълнение на служебните си задължения кметските наместници не притежават права за издаване на индивидуални и общи административни актове, а актове за установяване на административни нарушения могат да издават в случай на възлагане на тези правомощия от страна на кмета на общината.

|  |
| --- |
| ***Специфични правомощия на кметовете на кметства и кметските наместници, съгласно действащото законодателство*** |

* **Правомощия на кметовете на кметства и кметските наместници по призоваването**

 Съгласно действащата нормативна уредба кметовете на кметства имат задължение да връчват съобщения и призовки, съгласно чл. 42, ал. 1 от Гражданския процесуален кодекс (ГПК), чл. 178, ал. 1 от Наказателно -процесуаления кодекс (НПК) и чл. 29, ал. 5 от Данъчно - осигурителен процесуален кодекс (ДОПК). За кметските наместници това задължение възниква, ако кметът на общината е издал заповед, с която им е вменил тези негови функции.

 Редът и начинът на връчване на съобщенията, съобразно конкретното производство, е разписан подробно в ГПК, НПК И ДОПК.

* **Правомощия по Закона за нотариусите и нотариалната дейност (ЗННД)**

 Съгласно чл. 83, ал. 1 от Закона за нотариусите и нотариалната дейност когато в населеното място няма нотариус или районен съд, кметът на населеното място, което не е общински център, а ако е общински център - кметът, заместник-кметът, секретарят на общината, както и кметският наместник удостоверяват подписите на частни документи, които са едностранни актове и не подлежат на вписване, подписа и съдържанието на пълномощно по чл. 37 от Закона за задълженията и договорите, както и верността на преписи и извлечения от документи и книжа. Забрана за извършване на нотариална заверка от изброените по-горе лица съществува заудостоверяване на подписи на частни документи в случаите по чл. 15, ал. 1, чл. 129, ал. 2 и чл. 137, ал. 6 от Търговския закон.

***Търговски закон***

* *Чл. 15. (1) (Изм. – ДВ, бр. 105 от 2016 г.) Предприятието като съвкупност от права, задължения и фактически отношения може да бъде прехвърлено чрез сделка, извършена писмено с нотариално удостоверяване на подписите и съдържанието, извършени едновременно. Отчуждителят е длъжен да уведоми кредиторите и длъжниците за извършеното прехвърляне.*
* *Чл. 129. ….*

*(2) (Изм. – ДВ, бр. 105 от 2016 г., доп., бр. 15 от 2018 г., в сила от 16.02.2018 г.) Прехвърлянето на дружествения дял се извършва с договор, сключен с нотариално удостоверяване на подписите и съдържанието, извършени едновременно, и се вписва в търговския регистър след представяне от управителя на дружеството и от праводателя на декларация по образец, че няма изискуеми и неизплатени задължения по ал. 1. Член 16, ал. 2 – 4 се прилагат съответно.*

*- Чл. 137…*

*(6) (Предишна ал. 4 – ДВ, бр. 105 от 2016 г.) Съдружниците могат да гласуват чрез представител само при изрично писмено пълномощно освен за съдружници - юридически лица и законни представители.*

 Съгласно на чл. 9б, ал. 1 от Наредба № 32 от 29.01.1997 г. за служебните архиви на нотариусите и нотариалните кантори, органите на местната администрация с нотариална компетентност притежават право на ограничен достъп за въвеждане в Единната информационната система „Единство 2" на Нотариалната камара. Предвид това право, ползващите се с нотариална компетентност лица по чл. 83, ал.1 от Закона за нотариусите и нотариалната дейност, следва да въвеждат и изпращат незабавно в Единната информационната система „Единство 2" на Нотариалната камара, нотариалните удостоверения, регламентирани в чл. 9а, т. 1 и 2 от Наредба № 32 от 29.01.1997 г. за служебните архиви на нотариусите и нотариалните кантори, а именно:

 1. извлечение от пълномощно след едновременно удостоверяване на подпис и съдържание по реда на чл. 590, ал. 4 от Гражданския процесуален кодекс; извлечението съдържа:

**а) данните по чл. 6, ал. 1, буква "а" от Правилника за вписванията** (одобрен с ПМС № 1486 от 1951 г. - обн., Изв., бр. 101 от 1951 г.; изм. и доп., бр. 30 от 1955 г., ДВ, бр. 82 от 1996 г., бр. 86 от 1997 г., бр. 14 от 2000 г., бр. 5 и 16 от 2001 г., бр. 69 от 2004 г., бр. 67 от 2005 г. и бр. 22 от 2008 г.) за упълномощителя (упълномощителите) и упълномощения (упълномощените): собственото, бащиното и фамилното име (име, съобразно отечественото право), местожителството (постоянният адрес) и единният граждански номер на страните, в случаите на чл. 3 ЗРБУЛСТАТ, ЛНЧ или код по БУЛСТАТ, а когато няма такъв - мястото и датата на раждане; когато една от страните е търговец или юридическо лице, посочват се фирмата (наименованието) и организационната форма; посочват се и съдът по регистрация, номерът на фирменото дело, седалището и кодът по БУЛСТАТ, а за вписаните в търговския регистър към Агенцията по вписванията - ЕИК; за местните и чуждестранните юридически лица, които нямат съдебна регистрация в Република България, се посочват фирмата, седалището и кодът по БУЛСТАТ;;

**б) пълно описание на правата, условията и срока на упълномощаването, и**

**в) кратко описание на имота, ако е налице в текста на пълномощното;**

 2. извлечение от нотариално удостоверени документи, с които се оттеглят пълномощни; извлечението освен данните по т. 1 за упълномощителя и упълномощения съдържа и номера и датата на пълномощното, както и името и номера на нотариуса, извършил удостоверяването на оттегленото пълномощно;

***Пример:*** В определен период от време се наблюдаваха множество злоупотреби с извършени имотни измами. В част от случаите продажбите са извършени именно чрез пълномощни заверени в кметства или населени места с кметски наместник.

***Практически въпрос:*** Каква е практиката в малките кметства и кметските наместничества във връзка със задължението за въвеждане на данни в Единната информационната система „Единство 2" на Нотариалната камара?

* **Правомощия по Закона за общинска собственост (ЗОС)**

Съгласно чл. 12, ал. 2 от Закона за общинската собственост имотите, предназначени за изпълнение на функциите на органите на местното самоуправление и местната администрация се управляват от кмета на общината, съответно от кмета на района, от кмета на кметството или от кметския наместник по местонахождението им.

С приетите законови разпоредби в чл. 8, ал. 7 от ЗОС е регламентирано, че кметовете на кметства, кметските наместници или определени от тях служители от съответната администрация се включват в състава на комисиите по провеждането на търговете или конкурсите в случаите, в които предоставянето под наем, под аренда или разпореждането с имоти на територията на съответното населено място се извършва от кмета на общината, както и в комисиите за възлагане изпълнението на дейности и за ползването на дървесина и недървесни горски продукти от горските територии в съответното населено място – общинска собственост. Това създава нови правомощия за кметовете на кметства и кметските наместници, като дава възможност за пряко участие по отношение разпореждането с общинско имущество на територията на управляваното от тях населено място.

***Практически въпрос:*** Посочете основните причини според Вас, поради които общинските съвети и кметовете на общини не делегират правомощия на кметовете на кметства и кметските наместници по управление с общински имоти.

* **Правомощия по Закона за обществени поръчки (ЗОП)**

 Кметовете на кметства и кметските наместници са *публични възложители* по смисъла на чл. 5, ал. 2, т. 9 от Закона за обществените поръчки (ЗОП), когато са разпоредители с бюджет.

 Разпоредбата на чл. 52, ал. 3 от ЗМСМА въвежда правото на кметовете на кметства и кметските наместници да участват в комисиите по чл. 103 от ЗОП, в цялост тя гласи: *„Когато се финансират обекти на територията на кметствата и населените места с кметски наместници и възложител е кметът на общината, кметовете на кметства, кметските наместници или оправомощени от тях длъжностни лица се включват в съставите на комисиите по чл. 103 от ЗОП“.* Теза правомощия са въведени с измененията на ЗМСМА, публикувани в бр. 107 на Държавен вестник от 18.12.2020 г.

***Практически въпрос:*** Считате ли за целесъобразно включване на кметовете на кметства и кметските наместници в комисиите по чл. 103 от ЗОП, предвид необходимостта членовете на комисиите да притежават професионална компетентност. Съгласно § 2, т. 41 от ЗОП, *"Професионална компетентност"* е наличието на знания, получени чрез образование или допълнителна квалификация, и/или на умения, усвоени в процеса на упражняване на определена длъжност или позиция в изпълнение на трудови, служебни или граждански правоотношения.

* **Правомощия по Закона за устройство на територията (ЗУТ)**

 Кметовете на кметства и кметските наместници участват при съставянето на актове и протоколи по време на строителството съгласно Закона за устройство на територията и нормативните актове по прилагането му, както и в комисиите за въвеждане в експлоатация на строежите. Тези функции са сравнително нови за кметовете на кметства и кметските наместници (от декември 2020 г.), като са вменени с разпоредбата на чл. 52, ал. 3 от ЗМСМА.

* **Правомощия по Закона за опазване на селскостопанското имущество (ЗОСИ)**

*Опазване на селскостопанското имущество*

 Кметовете на кметства организират опазването на селскостопанското имущество на територията на кметството, организират и ръководят полската охрана, издирват нарушителите, налагат административни наказания и вземат мерки за възстановяване на вредите (чл.8, ал.2 от ЗОСИ).

 Правомощията на кметските наместници в тази насока се определят с правилниците на общинските съвети, с наредбите за реда за охрана и опазване на селскостопанското имущество на общините или с индивидуални актове на кметовете на общините.

 Със заповеди на кмета на общината или кмета на кметство (чл. 10, ал. 1 и чл. 11, ал. 1 от ЗОСИ):

* се назначават и уволняват полските пазачи;
* се определят доброволните сътрудници от полската охрана, съвместно с ръководителя на селскостопанската организация.

Полските пазачи и доброволните сътрудници са длъжни (чл. 12 от ЗОСИ):

* да опазват от вреди селскостопанското имущество в определените им райони;
* да съдействат за предотвратяване на нарушенията и за ограничаване на вредите от тях;
* да установяват вредите и издирват нарушителите;
* да налагат глоби и да събират обезщетения в случаите, посочени в този закон;
* в случаите, когато селскостопанско имущество е застрашено от увреждане поради изоставяне, разпиляване, неправилно съхранение или използване, да сигнализират пред съответните ръководни и контролни органи;
* да съставят актове за констатирани нарушения по Закона за опазване на селскостопанското имущество;
* да уведомяват нарушителите за разпоредбата на чл. 21 от ЗОСИ.

 Съставените актове се вписват в специални регистри на кметството, на чиято територия се намира увреденото имущество

 При съставен и вписан акт, в еднодневен срок от вписването, кметът на кметството назначава едно, а при сложни случаи и повече компетентни лица, които установяват характера и размера на вредите, определят размера на обезщетението и изясняват други обстоятелства във връзка с деянието. Когато в съставения акт има точни данни за размера на нанесените вреди, кметът на кметството може сам да определи размера на обезщетението, без да назначава горепосочените лица (чл. 20 от ЗОСИ).

Когато наказателното постановление или заповедта за обезщетяване на вредите трябва да се издаде от друг административнонаказващ орган, преписката по акта с протокола по предходната алинея се изпраща от кмета на кметството на съответния орган.

*Опазване на трайните насаждения (чл. 32 от ЗОСИ)*

Кметът на кметството издава разрешение за отсичане и изкореняване до пет дървета и на лозя до 1 декар, въз основа на писмена молба и при наличие на уважителни причини. Дървесината се маркира с общинска марка, изработена съгласно изискванията на Наредба № 1 от 30.01.2012 г. за контрола и опазването на горските територии. Общинските марки се предоставят на длъжностни лица със заповед на кмета на общината (чл. 59, ал. 2 от Наредба № 1 от 30.01.2012 г.). Определените длъжностни лица носят отговорност за съхранява на съответната общинска марка и извършват маркирането на дървесината, добита извън горските територии. Предвид това ако на кмета на кметство е предоставена марка, той извършва маркирането. В противен случай, маркирането се извършва от определените длъжностни лица от общината.

*Право на преминаване (чл. 36 от ЗОСИ)*

Кметът на кметство издава заповед за предоставяне право на преминаване и размера на обезщетението, когато собственик или ползвател на селскостопанска земя, която няма изход на обществен път поиска от кмета на кметството по местонахождението на имота да му разреши право на преминаване през съседните земи, предвид забраната за право на преминаване през чужди земи, засадени със селскостопански култури, трайни и цветни насаждения, регламентирана в чл. 35, ал. 1 от ЗОСИ.

**Практическа задача:** Считате ли, че кметовете на кметства и кметските наместници разполагат с достатъчен ресурс за опазване на селскостопанското имущество? Споделете своя опит и дайте конструктивни предложения.

* **Правомощия по Закона за собствеността и ползването на земеделските земи (ЗСПЗЗ)**

 Съгласно чл. 37в, ал.1 от ЗСПЗЗ директорът на Областната дирекция "Земеделие", в срок до 5 август на съответната година, със заповед, определя комисия за всяко землище на територията на общината, която ръководи сключването на споразумение между собствениците и/или ползвателите за създаване на масиви за ползване на земеделски земи. В състава на комисията се включват: кметът на населеното място, съответно кметският наместник или оправомощени от тях длъжностни лица, представител на общинската служба по земеделие и представител на областната дирекция "Земеделие".

* **Правомощия при опазване на горите и земите от горски фонд, съгласно Закона за горите (ЗГ)**

 Съгласно чл. 142, ал. 1 от Закона за горите кметовете на общини, райони, кметства и кметските наместници организират за сметка на общинския бюджет доброволни формирования за гасене на горски пожари по реда на Закона за защита при бедствия. Доброволните формирования се създават от кмета на общината по решение на общинския съвет.

 Практиката показва, че на местно ниво при възникване на пожар и в зависимост от даденостите на мястото, на което е възникнал пожара, кметовете на кметства и кметските наместници, особено в малките и отдалечени населени места, често използват основно ресурса на местното население при борбата с пожарите.

 Кметовете на кметства и кметските наместници - за горските територии - общинска собственост, ежегодно до края на месец януари подават предложения до кмета на общината за забрана на пашата в горските територии (чл. 125, ал. 2 от Закона за горите). Въз основа на постъпилите предложения, ежегодно до края на месец февруари, кметът на общината издава заповед (чл.125, ал. 1 от Закона за горите), с която се налагат забраните:

* пашата в горски територии на селскостопански животни без пастир;
* пашата в поройните и ерозираните горски територии, дендрариумите, одобрените и регистрираните източници за производство на горски репродуктивни материали и в горските разсадници;
* пашата в горските култури и младите насаждения от семенен произход и в издънковите насаждения, докато достигнат височина 3 м;
* пашата в горски територии, в които е започнало или е възможно естественото им възобновяване;
* нощната паша в горските територии.

 Кметът на кметството или кметският наместник издават документи за разрешение на движение в горските територии и по горските пътища на товарни превозни средства и пътни превозни средства с животинска тяга, без заплащане на такса, при условията на чл. 148 от Закона за горите.

* **Правомощия по Закона за ветеринарномедицинската дейност (ЗВМД)**

 Кметовете и кметските наместници са длъжни да (чл. 133, ал.2 от ЗВМД):

* съдействат за организиране на изпълнението на мерките за профилактика, ограничаване и ликвидиране на болестите по животните;
* организират изпълнението на мерките за ограничаване и ликвидиране на болести по животните, разпоредени от Централния епизоотичен съвет и постоянно действащите епизоотични комисии за прилагане на мерките по здравеопазване на животните към областните управители и кметовете на общини;
* съдействат за организиране на периодични обучения на собственици и/или ползватели на животновъдни обекти, свързани с профилактика, ограничаване и ликвидиране на болести по животните и зоонози;
* районират пасищата и водопоите в зависимост от епизоотичната обстановка, а при необходимост - забраняват използването им;
* предприемат мерки за недопускане на животни в депата за отпадъци;
* организират и предприемат действия за събиране и обезвреждане на умрелите безстопанствени животни съгласно изискванията на Регламент (ЕО) № 1069/2009;
* организират определянето на терен за загробване на труповете на животни и предприемат действия за събиране и унищожаване на странични животински продукти извън обектите по чл. 259, ал. 1 и 2 и инсталациите по чл. 259а, в случаите, определени в чл. 19, параграф 1 от Регламент (ЕО) № 1069/2009;
* предприемат мерки за недопускане използване на общински пасища и места за водопой от безстопанствени животни и животни, които не са идентифицирани и/или на които не са извършени мерките по програмата за профилактика, надзор, контрол и ликвидиране на болести по животните и зоонози;
* предприемат мерки за недопускане на свободно движение на животни по улиците на населените места;
* определят маршрута на движение на животните от животновъден обект и/или сборни стада по улиците на населените места;
* осъществяват контрол за спазване на наредбите на общинските съвети за обема на животновъдната дейност и местата за отглеждане на селскостопански животни по смисъла на Закона за животновъдството на територията на съответната община;
* поддържат и актуализират публичен регистър на домашните кучета, ловните кучета и кучетата, които придружават или охраняват селскостопански животни, които се придвижват към регистриран животновъден обект;
* организират ежегодно в срок до 20 октомври извършването на инвентаризация на животните в животновъдните обекти – лични стопанства, и изготвят списък, който съдържа имената на собствениците на животни, броя, вида и категорията на животните от животновъдните обекти; в срок до 7 работни дни от извършване на инвентаризацията предават списъка на официалния ветеринарен лекар, отговарящ за съответната община, и го поставят на видно място.

При възникване на епизоотично огнище, освен горепосочените задълженията, кметовете на кметства и кметските наместници оказват съдействие и подпомагат дейността на ветеринарните лекари по прилагане на мерките за ограничаване и ликвидиране на болестта, като (чл. 133, ал. 3 от ЗВМД):

* актуализират списъка, който съдържа имената на собствениците на животни, броя, вида и категорията на животните от животновъдните обекти;
* организират дейностите по загробване на труповете на животните по реда на наредбата по чл. 259, ал. 3 от ЗВМД;
* осигуряват транспорт и организират извозването на труповете на животните до терена за загробване;
* под контрола на официален ветеринарен лекар организират изграждането и поддържането на дезинфекционни площадки на входовете/изходите на населените места, на чиято територия е констатирано епизоотичното огнище;
* осигуряват помощен персонал и технически средства, необходими за изпълнение на мерките за ограничаване и ликвидиране на болестта по животните на съответната територия;
* съвместно с органите на МВР ограничават достъпа на външни лица до населените места, на чиято територия е констатирано епизоотичното огнище;
* забраняват провеждането на масови мероприятия в населените места, на чиято територия е констатирано епизоотичното огнище;
* участват в комисиите по чл. 137, ал. 14 от ЗВМД свързани с регистрацията на лични стопанства.

 Предвид вменените от ЗВМД правомощия, е ясно, че за да се справят с възникналото епизоотично огнище кметовете на кметства и кметските наместници трябва да разполагат със значителен ресурс – финансов, технически и човешки. Към момента държавата не осигурява на общините такъв ресурс, което в определени случаи поставя отговорните лица в изключително деликатни ситуации, дори в невъзможност за изпълнение на правомощията.

 Кметовете на кметства са длъжни да организират контрола за спазване на изискванията по Раздел VI, Домашни любимци и кучета за служебни, ловни и други цели от ЗВМД, а именно (чл. 178 от ЗВМД):

Собствениците на домашни любимци са длъжни:

* да вземат мерки животните да не замърсяват обществени места, като почистват мястото след дефекация;
* да вземат мерки животните да не създават опасност за хора или други животни;
* при извеждането на кучетата да носят в себе си ветеринарномедицинския паспорт и да го представят за проверка на общинските и ветеринарномедицинските органи;
* да не извеждат кучетата без повод, а агресивни кучета - и без намордник;
* да не разхождат кучетата на детски площадки и на места, обозначени от общините със забранителни знаци.
* **Правомощия по Закона за опазване на околната среда (ЗООС)**

Кметовете на кметства притежават правомощия по чл. 15, ал.1 от ЗООС в случай, че същите са им възложени от кмета на общината. Законът не предвижда делегиране на правомощия на кметските наместници.

 Функциите, които кмета на общината може да възложи на кметовете на кметства са:

* информират населението за състоянието на околната среда съгласно изискванията на закона;
* разработват и контролират заедно с другите органи планове за ликвидиране на последствията от аварийни и залпови замърсявания на територията на общината;
* организират управлението на отпадъци на територията на общината;
* контролират изграждането, поддържането и правилната експлоатация на пречиствателните станции за отпадъчни води в урбанизираните територии;
* организират и контролират чистотата, поддържането, опазването и разширяването на селищните зелени системи в населените места и крайселищните територии, както и опазването на биологичното разнообразие, на ландшафта и на природното и културното наследство в тях;
* определят и оповестяват публично лицата, отговорни за поддържането на чистотата на улиците, тротоарите и други места за обществено ползване на територията на населените места, и контролират изпълнението на техните задължения;
* организират дейността на създадени с решение на общинския съвет екоинспекции, включително на обществени начала, които имат право да съставят актове за установяване на административни нарушения;
* осъществяват правомощията си по специалните закони в областта на околната среда;
* определят лицата в общинската администрация, притежаващи необходимата професионална квалификация за осъществяване на дейностите по управление на околната среда.

При наличие на инвестиционни намерения, кметът на съответната община и кметство обявява инвестиционното предложение на интернет страницата си, ако има такава, или на общественодостъпно място.

* **Правомощия по осигуряване на обществения ред – Закон за Министерство на вътрешните работи (ЗМВР)**

 Правомощията, които кметовете на кметство имат по ЗМВР, произтичат от чл. 46, ал. 1, т. 8 от ЗМСМА, според който:

 *„Кметът на район или кметство: осигурява спазването на обществения ред; има правомощията по чл. 70, 72, 80, 81, 83, 85 и 87 от Закона за Министерството на вътрешните работи, на съответната територия до пристигане на полицейския орган“.*

Кметските наместници нямат тези правомощия, тъй като законът не предвижда възможност за делегиране на такива от страна на кмета на общината.

 Съгласно посочените по-горе текстове от ЗМВР до пристигане на полицейския орган, кметовете на кметства:

* могат да извършват проверки за установяване самоличността на лице (чл. 70 от ЗМВР);
* да задържат лица (чл.72 от ЗМВР);
* да извършват личен обиск на лица (чл. 80 от ЗМВР);
* да проверяват личните вещи на лица (чл.81 от ЗМВР);
* да извършват проверки на превозни средства, в това число кораби и въздухоплавателни средства (чл.81 от ЗМВР);
* да извършват проверки в помещения без съгласието на собственика или обитателя или в тяхно отсъствие при определените в закона случаи;
* могат да използват физическа сила и помощни средства само когато това е абсолютно необходимо при изпълнение на служебните си задължения;
* да използват оръжие само когато това е абсолютно необходимо, като крайна мярка.

 Прилагането на тези правомощия зависи изключително много от конкретната ситуация. Кметовете на кметства нямат всички права, които имат органите на реда, не са униформени и не всички имат или носят оръжие, освен това кръгът на техните възможности е относително стеснен.

 При всички случаи, когато възникне или има опасност от възникване на определена конфликтна ситуация, е необходимо да се направи всичко възможно да присъстват и други жители на кметството до пристигането на полицейски орган, който да поеме контрола по опазването на обществения ред.

***Практически въпрос*:** Има ли случаи във Вашата практика, в които кметовете на кметства са прилагали правомощията си по Закона за МВР и на практика възможно ли е прилагането им от кметовете на кметства?

* **Правомощия по Закона за защита при бедствия (ЗЗБ)**

Планирането на защитата при бедствия се извършва на общинско, областно и национално ниво.

В задълженията на кметовете на кметства, съгласно разпоредбата на чл. 46, ал. 1, т. 9 от ЗМСМА, влиза организирането и ръководенето защитата на населението при бедствия и аварии в кметството. За кметските наместници тези задължения не са вменени законодателно, а възникват след оправомощаване от общинския съвет или възлагане от кмета на общината.

Съгласно чл. 11, ал. 5 от ЗЗБ ранното предупреждение се извършва по разпореждане на министрите, на областните управители, на  кметовете  на общини, на  кметовете  на населените места, на кметските наместници или на упълномощени от тях служители.

 Права за обявяване на бедствено положение притежава единствено кметът на общината.

* **Правомощия по Закон за защита на личните данни (ЗЗЛД)**

Лични данни са всяка информация, отнасяща се до физическо лице, което е идентифицирано или може да бъде идентифицирано пряко или непряко чрез идентификационен номер или чрез един или повече специфични признаци.

 При изпълнение на служебните си задължения кметовете на кметства и кметските наместници непрекъснато се сблъскват с лични данни. Съгласно действащото законодателство, кметовете на кметства и кметските наместници са администратори и обработващи лични данни.

Обработването на лични данни е допустимо само в случаите, когато е налице поне едно от следните условия:

* обработването е необходимо за изпълнение на нормативно установено задължение на администратора на лични данни;
* физическото лице, за което се отнасят данните, е дало изрично своето съгласие;
* обработването е необходимо за изпълнение на задължения по договор, по който физическото лице, за което се отнасят данните, е страна, както и за действия, предхождащи сключването на договор и предприети по негово искане и др.;
* обработването е необходимо за изпълнението на задача, която се осъществява в обществен интерес;
* обработването е необходимо за упражняване на правомощия, предоставени със закон на администратора или на трето лице, на което се разкриват данните;
* обработването е необходимо за реализиране на законните интереси на администратора на лични данни или на трето лице, на което се разкриват данните, освен когато пред тези интереси преимущество имат интересите на физическото лице, за което се отнасят данните.

 Като администратори и обработващи лични данни кметовете на кметства и кметските наместници трябва да:

* предприемат необходимите технически и организационни мерки, за да се защитят данните от случайно или незаконно унищожаване, или от случайна загуба, от неправомерен достъп, изменение или разпространение, както и от други незаконни форми на обработване;
* когато обработването включва предаване на данните по електронен път администраторът на лични данни взема специални мерки за защита.
* **Правомощия по Закона за борба с противообществените прояви на малолетни и непълнолетни (ЗБППМН)**

Към общините се създават местни комисии за борба срещу противообществените прояви на малолетните и непълнолетните. По решение на тези комисии може да се създадат, когато това е необходимо, местни комисии към някои кметства (чл. 6 от ЗБППМН).

Съставът на комисиите е от 7 до 15 души и се определя със заповед на кмета. Председател на местната комисия в кметство е кметът.

 Местните комисии съвместно с детските педагогически стаи и органите на образованието и при широкото съдействие на обществеността изпълняват следните задачи (чл. 10 от ЗБППМН):

* организират и координират социално-превантивната дейност на територията на общината, издирват и установяват съвместно с инспекторите при детските педагогически стаи и дирекциите "Социално подпомагане" малолетните и непълнолетните, които се нуждаят от помощ, и вземат мерки за тяхната социална защита и развитие;
* разглеждат деяния, налагат възпитателните мерки, както и правят предложения до съда за налагане на възпитателните мерки, съгласно Закона;
* участват в заседанията на педагогическите съвети на възпитателното училище-интернат и на социално-педагогическия интернат, и правят предложения до съда за прекратяване изпълнението на възпитателната мярка, както и предложения за предсрочно освобождаване до комисиите по чл. 73 от Закона за изпълнение на наказанията и задържането под стража;
* привеждат в изпълнение мерките по чл. 13 и 15 от Закона и осъществяват контрол върху изпълнението им;
* съдействат на лицата, излезли от социално-педагогическите интернати, от възпитателните училища-интернати и от поправителните домове, пред компетентните органи за уреждане на основните им битови, трудови и социални проблеми;
* следят отблизо поведението и развитието на малолетните и непълнолетните, излезли от възпитателните училища-интернати и поправителните домове, както и на осъдените условно или на предсрочно освободените от поправителните домове, и вземат мерки за тяхното по-нататъшно правилно развитие;
* упражняват контрол за спазването от работодателя на режима и условията за работа, установени за непълнолетните, настанени на работа по този закон, и при установяване на нарушения сезират компетентните органи;
* подпомагат родителите, които срещат затруднения при възпитанието на децата си;
* върху намиращите се на територията на общината детски педагогически стаи, социално-педагогически интернати, възпитателни училища-интернати, поправителни домове, домове за временно настаняване на малолетни и непълнолетни и върху дейността на настойниците и попечителите на малолетните и непълнолетните;
* налагат мерките по чл. 15 от ЗБППМН(предупреждение, задължаване да посещават специално организирани беседи и консултации по въпросите на възпитанието, глоба в размер от 50 до 1000 лв.)
* изучават състоянието и причините за противообществените прояви на малолетните и непълнолетните в общината и правят предложения пред съответните държавни органи и обществени организации;
* изпълняват мероприятия по програми и дейности.

***Практически въпрос:*** Споделете опит за действащи местни комисии в кметства, ако знаете за такива? Считате ли, че работят ефективно?

* **Правомощия по Закона за достъп до обществена информация (ЗДОИ)**

Обществена информация по смисъла на ЗДОИ е всяка информация, независимо от вида на нейния материален носител, свързана с обществения живот в Република България и даваща възможност на гражданите да си съставят собствено мнение относно дейността на задължените по закона субекти.

Кметовете на кметства и кметските наместници са определени като териториални органи на изпълнителната, съгласно чл. 19, ал. 3 от Закона за администрацията. В това им качество кметовете на кметства и кметските наместници се явяват задължени субекти (чл. 3 от ЗДОИ) за предоставяне на достъп до обществена информация по ред и условия, предвидени в ЗДОИ.

* **Правомощия по Закона за гражданската регистрация (ЗГР)**

*Гражданска регистрация* е вписване на събитията раждане, брак и смърт в регистрите на актовете за гражданско състояние и вписване на лицата в регистъра на населението (чл. 2, ал. 2 от ЗГР).

 *Гражданската регистрация* на физическите лица в Република България се основава на данните в актовете за тяхното гражданско състояние и на данните в други актове, посочени в закон.

 Вписването в регистрите за гражданско състояние (съставяне на актове за раждане, граждански брак и смърт) се извършва в населеното място, в което е настъпило събитието.

 Актовете за гражданско състояние са официални писмени документи, в които по законов ред длъжностните лица по гражданското състояние регистрират събитията раждане, брак и смърт.

На национално ниво се поддържат следните електронни регистри:

* Регистър на населението – Национална база данни „Население“;
* Национален електронен регистър на актовете за гражданско състояние;
* Регистър на единните граждански номера.

Кметовете на общините са отговорни за *гражданската регистрация* на територията на общината.

При гражданската регистрация на физическите лица в Република България се получават, обработват, съхраняват и предоставят данни, които (чл.5 от ЗГР):

* определят тяхната самоличност;
* определят родствените връзки между лицата по права линия от първа степен и по съребрена линия от втора степен;
* отразяват постоянния и настоящия адрес;
* отразяват семейното положение;
* показват наличието на правни ограничения.

 Кметовете на кметства и кметските наместници изпълняват задълженията на *длъжностни лица по гражданското състояние* на територията на населените места, в които се поддържат регистри на актове за гражданско състояние, когато тази функция им е възложена с писмена заповед от кмета на общината (чл. 35, ал. 3 от ЗГР). При изпълнение на тези задължения издават актовете за гражданско състояние на лицата: акт за раждане, акт за сключване на граждански брак и акт за смърт. В задълженията на длъжностните лица по гражданско състояние, освен съставяне на актове по гражданско състояние, влизат и задължения за отразяване на промени и допълнения към актовете, подписване с квалифициран електронен подпис на електронните еквиваленти на актовете по гражданско състояние, издаване на удостоверения и преписи от актове. Задълженията на длъжностните лица по гражданско състояние са свързани с поддържането на Регистрите на актовете за гражданско състояние.

 Кметовете на кметства изпълняват функции на длъжностни лица, които извършват адресна регистрация на граждани в съответното населено място (чл. 92, ал. 1 от ЗГР). За кметските наместници тези задължения възникват, ако са възложени от кмета на общината с писмена заповед.

 Кметовете на кметства или определени от тях длъжностни лица издават удостоверения въз основа на Регистъра на населението (чл. 2, ал.1 от Наредба № РД-02-20-6 от 24 април 2012 г. за издаване на удостоверения въз основа на регистъра на населението). Кметските наместници изпълняват тази функция след възлагане от кмета на общината.

* **Правомощия на кметовете на кметства и кметските наместници по Изборния кодекс (ИК)**

 Избирателните списъци се съставят от общинските администрации по населените места, в които се води регистър на населението, и се подписват от кмета на общината, съответно от кмета на кметството или от кметския наместник, и от секретаря на общината (чл. 23 от ИК).

 Кметовете на кметства и кметските наместници приемат писмени искания за вписан в избирателния списък по настоящ адрес от избиратели, чиито постоянен и настоящ адрес са в различни населени места. Искането се подава не по-късно от 14 дни преди изборния ден. Органът по чл. 23, ал. 1 от ИК по настоящ адрес предава информация за подадените искания за вписване по настоящ адрес на Главна дирекция "Гражданска регистрация и административно обслужване" в Министерството на регионалното развитие и благоустройството не по-късно от 12 дни преди изборния ден за автоматизирано вписване на избирателя в избирателните списъци по настоящ адрес и заличаването му от избирателния списък по постоянен адрес. (чл. 36 от ИК)

 В изборния ден кметовете на кметства и кметските наместници могат да издават удостоверения за това, че е отпаднало основанието или не е налице основание за вписването на избирател в списъка на заличените лица, при условията на ИК (чл. 39 и чл. 40 от ИК).

 Кметовете на кметства могат да издават заповеди за премахване на агитационни материали, в случай на получен сигнал за поставените предизборни агитационни материали извън предизборната кампания (чл. 185 от ИК).

 Кметовете на кметството или кметските наместници, по решение на районната или общинската избирателна комисия и при необходимост със съдействие на органите на Министерството на вътрешните работи, премахват или изземват агитационните материали, поставени или разпространени в нарушение на ИК. Премахването и изземването на такива материали в изборния ден може да става и по решение на секционните избирателни комисии (чл. 186 от ИК).

* **Правомощия по Закона за пряко участие на гражданите в държавната власт и местното самоуправление (ЗПУГДВМС)**

Кметът на общината, съответно кметът на кметството имат право да правят предложения за провеждане на местен референдум (чл. 27, ал. 1 от Закона за пряко участие на гражданите в държавната власт и местното самоуправление)**.** Кметските наместници не притежават такива правомощия.

Местен референдум се произвежда в община или кметство за пряко решаване на въпроси от местно значение, които законът е предоставил в компетентност на органите на местно самоуправление или органите на кметството. Чрез местен референдум не могат да се решават въпроси:

* на общинския бюджет;
* относно размера на местните данъци и такси;
* на правилата на вътрешната организация и дейност на общинския съвет.

При изпълнение на функционалните си задължения, вменени със закон или друг акт, кметовете на кметства и в частност кметските наместници, често се явяват в ролята на контролни органи. Пример за контролни функции, вменени чрез акт на кмета е когато кметът на общината със заповед възлага на кметовете на кметства и кметските наместници контрол по спазване на определени общински наредби.

 В редица случаи контролните органи не само в кметствата, но и в общините, поради различни причини, не са в състояние самостоятелно да изпълняват задълженията си и се налага да бъдат съпровождани от полицаи. От своя страна МВР не разполага с достатъчно униформен състав, за да съдейства при изпълнение на контролните дейности, като особено остър е проблемът в малките населени места. Това в някаква степен възпрепятства кметовете на кметства и кметските наместници да изпълняват част от своите задължения и понякога води до невъзможност за спазване на определени местни и законодателни разпоредби.

***Практическа задача****:* Споделете Вашите наблюдения относно това дали успяват кметовете на кметства и кметските наместници да изпълняват в цялост контролните си функции и какви трудности срещат? Считате ли, че е необходима промяна и ако да, каква?

|  |
| --- |
| ***Организация на дейността в кметствата и кметските наместничества*** |

***Общи положения***

Съгласно чл. 21, ал. 1 от ЗМСМА общинският съвет одобрява общата численост и структура на общинската администрация и кметството, по предложение на кмета на общината**.** От разпоредбите на тази норма може да се направи извода, че на практика организацията на дейността в кметствата и населените места, които не са административен център на кметство в голяма степен се предопределя от общинските съвети.

 Организацията на дейността в кметствата и кметските наместничества е пряко отражение на правата и задълженията на кметовете на кметства и кметските наместници, вменени им чрез нормативни актове, определени от общинските съвети или кмета на общината с административен акт. Определящ фактор са и създадените с решение на общинските съвети служби на общинска администрация в кметствата, населените места или в части от тях и определените им функциите (чл. 15, ал. 5 от ЗМСМА). Съществен момент за организиране на дейността в кметствата и кметските наместничества е и степента на финансова самостоятелност.

 В общините, съобразно спецификата на населените места, се прилага различен подход при определяне на финансова самостоятелност на кметствата и кметските наместничества, като определящи фактори са брой жители на кметството, административен капацитет за управление и отчитане на публичния ресурс и др. Правната възможност за даване на финансова самостоятелност е определена в чл. 11, ал. 10 от Закона за публичните финанси, съгласно която разпоредителите с бюджет от по-ниска степен по бюджетите на общините се определят от общинския съвет по предложение на кмета на общината.

***Организация на дейността в кметствата***

 Структурата и числеността на администрацията в кметствата се одобрява от общинския съвет и се отлича по това, че може да осъществява дейността си, без да е организирана в структурни звена - дирекции, отдели или сектори (чл. 15, ал. 4 от ЗМСМА). В различните кметствата тя се различава по своята численост и състав, в зависимост от спецификата на кметството (брой населени места, брой жители, вид предлагани административни услуги и т. н.).

 В кметствата и кметските наместничества се предоставят както услуги, изпълнението на които е вменено със закон, така и делегирани услуги, т. е. услуги, за които е отговорна общината и предоставянето им е задължително. В този кръг услуги например влизат административни, социални, услуги свързани с чистота, културни, осветление, озеленяване и т. н.

***Основните факторите, оказващи влияние върху структурата на администрацията и организацията на дейността в кметствата, са:***

* ***Големина на кметството (брой жители, брой населени места, територия);***

 В тази категория се отчита основно броят на населението в населеното/ите места на кметството. Например в населените места с малък брой жители живее основно възрастно население, което има специфични потребности. Ето защо именно от броя население произлиза и потребността от вида и количеството на предоставяните услуги, както и от изпълнение на някои правомощия на кметовете на кметства. Например в кметство, в което няма малолетни и непълнолетни липсва смисъл от създаване на Местна комисия за борба срещу противообществените прояви на малолетните и непълнолетните. Друг пример свързан с големината на територията е свързан с опазването на селскостопанското имущество – колкото по - голяма е територията на кметството, толкова повече полски пазачи са необходими.

* ***Степен на отдалеченост от общинския център;***

 Този фактор на влияние има значимост дотолкова, доколкото жителите на много отдалечените места от общинския център трябва да имат достъп до административните услуги. С оглед на това, общината следва да създаде необходимата организация за предоставяне на услугите, независимо от броя на жителите.

* ***Законови правомощия и делегирани такива на кмета на кметство;***

 Тук се отчитат правомощията на кмета на кметство, съгласно чл. 46 от ЗМСМА и специфичните правомощия, подробно изброени по – горе.

* ***Наличие на самостоятелен бюджет.***

Наличието на бюджет е отличен като самостоятелен фактор на влияние, поради неговата особена значимост. Той играе съществена роля за числеността и структурата на администрацията в съответното кметство, поради това, че е необходимо кметството да води отделно счетоводство, да има своя бюджетна сметка, да изпълнява дейности по благоустрояване, да провежда обществени поръчки и т.н. Това предполага осигуряване на компетентни служители в тези кметства, които да извършват управлението на финансовите ресурси и извършване на останалите дейности.

На практика повечето кметства не разполагат със самостоятелен бюджет. Причините за липса на финансова независимост на кметствата са комплексни. От една страна общината може да не разполага с достатъчно финансови средства за осигуряване на самостоятелен бюджет на всички или част от кметствата, а от друга страна малките кметства не разполагат с административен капацитет за управление на самостоятелен бюджет.

Определянето на финансова самостоятелност на кметствата зависи и от това дали кметството притежава специфичен икономически фокус.

 Ето защо организацията на дейността във всяко кметство има строго индивидуален характер, обусловен от даденостите на кметството и възможностите на общината.

 На практика не е възможно да се даде единен модел за структуриране на персонала и разпределение на функциите в кметствата, поради изброените по -горе фактори на влияние. Затова, ако кметствата се групират по избран показател, могат да се създадат примерни групи, съобразно тези показатели.

 Ще разгледаме две групи кметства, съобразно основен показател – брой население в кметството, а именно:

* кметства с брой жители до 1000;
* кметства с брой жители над 1000.

**Кметства с брой жители до 1000**

В общия случай общинските съвети не определят тези кметства за второстепенни разпоредители с бюджет. Но, съгласно разпоредбата на чл. 52, ал. 2 от ЗМСМА, се въвежда задължението общинските съвети по предложение на кмета на общината да утвърдят показателите по чл. 45, ал. 1, т. 2 от Закона за публичните финанси (разходи за персонал, издръжка, лихви, помощи и обезщетения за домакинства, текущи субсидии, капиталови разходи, бюджетни взаимоотношения с централния бюджет и с други бюджети и сметки за средства от Европейския съюз) за кметствата.

Основните дейности, които се организират и изпълняват в този тип кметства са административно и деловодно обслужване, гражданска регистрация, архив, грижа за околната среда и охрана на полските имоти, осигуряване спазването на обществения ред, защита на населението при бедствия и аварии, събиране на местни данъци и такси и т. н. Дейността в тези кметства се изпълнява основно от кмета и не повече от двама служители, които съвместяват основните функционални задължения на кметството.

С оглед спестяване на ресурси, в случай на възможности (финансови и ресурсни) на съответната община и наличие на административен капацитет, в някои кметства са инсталирани автоматизирани информационни системи, чрез които се извършва деловодното обслужване, създава се електронен архив, приемат се и се обработват документи чрез Системата за електронен обмен на съобщения (СЕОС). Кметовете на кметства или служителите в кметствата приемат и обработват документи чрез Системата за сигурно електронно връчване (ССЕВ), ако кметството е регистриран потребител.

**Кметства с брой жители над 1000**

Тези кметства могат да бъдат отнесени към категорията **„големи кметства“**, като с оглед разграничаване от останалите, по – надолу ще ги наименоваме именно по този начин. Наблюденията сред практиката на общините е, че не рядко на основание чл. 11, ал. 10 от Закона за публичните финанси общинските съвети определят големите кметства за второстепенни разпоредители с бюджет. Както е посочено по – горе наличието на самостоятелен бюджет играе ключова роля както за дейностите, които извършва кметството, така и за определяне на числеността и структурата, респ. длъжностите в администрацията на кметството.

Освен изпълняваните дейностите, които са посочени при кметствата до 1000 жители, предвид наличието на собствен бюджет, големите кметства изпълняват и дейности по управление на финанси, местни данъци и такси, общинска собственост, устройство на територията, в това число благоустрояване, хуманитарни дейности, обществени поръчки и т н., както и дейности, свързани с изброените. Съгласно приложимото законодателство, кметствата със собствен бюджет трябва да водят отделно счетоводство и да имат самостоятелна бюджетна сметка.

Различна е и практиката на общините относно числеността и сруктурата на администрацията в големите кметства. Тя отново е свързана с големината на съответното кметство, със статута му – град или село и наличието на специфичен икономически фокус (планинско, морско, туристическо и т. н.).

Като се вземат предвид изброените до тук особености на кметствата, както и правомощията на кметовете на кметства може да се изведе една принципна структура на администрацията в големите кметства, второстепенни разпоредители с бюджет.

В предложената по - долу примерна структура е предвидено съвместяване на дейностите, респ. функциите, за които не се изискват специфични познания и опит. Това е така, тъй като при изграждане на принципния модел са взети предвид ограниченията във финансовия ресурс, с който разполагат кметствата.

 Структурата в администрацията на големите кметствата, в повечето случаи, поради ограничената си численост, не се развива в хоризонтален и вертикален аспект, предвид разпоредбите на чл. 15, ал. 4 от ЗМСМА.

***КМЕТ НА КМЕТСТВО***

**секретар**

**Местни данъци и такси**

**Административно и деловодно обслужване**

**Устройство на територията**

**Бюджет и финанси**

**Касиер**

**Околна среда, управление на отпадъците, озеленяване, селско стопанство**

**Правно-нормативно обслужване, обществени поръчки**

**Домакин и архив**

**Социални и хуманитарни дейности**

**Гражданска регистрация**

 В модела посочените длъжности и техният брой са условни, като съобразно спецификата на съответното кметство длъжностите може да бъдат повече или по-малко на брой, функциите може да бъдат съвместени по различен начин, в зависимост от наличния човешки ресурс. Например, не всички големи кметства имат секретар. Важното е проектирането на длъжностите да се извърши по начин, задоволяващ потребностите на конкретното кметство.

 Друга възможност е длъжностите в кметствата да бъдат включени в структурата на общинската администрация, като част от общата или специализирана администрация. Отнасянето на конкретна длъжност към едната от двете администрации е в зависимост от функциите.

***Организация на дейността в населени места, които не са административен център на кметство (кметски наместничества)***

 Кметските наместничества се отличават от кметствата по значително по-малкия брой жители в населеното място. Наблюденията показват, че няма кметски наместничества, определени от съответния общински съвет за второстепенни разпоредител с бюджет. Но, както за кметствата, които не са определени като второстепенни разпоредители с бюджет, така и за кметските наместничества, съответния общински съвети по предложение на кмета на общината трябва да утвърди показателите по чл. 45, ал. 1, т. 2 от Закона за публичните финанси (разходи за персонал, издръжка, лихви, помощи и обезщетения за домакинства, текущи субсидии, капиталови разходи, бюджетни взаимоотношения с централния бюджет и с други бюджети и сметки за средства от Европейския съюз) за населеното място с кметски наместник.

Общинският съвет определя броя на кметските наместници, които ще бъдат назначени в съответната общината, независимо от броя на населените места в нея. В много случаи броят на населените места значително превишава броя на определените от общинския съвет кметски наместници. Причината за това се корени отново в спецификите на всяко населено място, респ. на общината.

 По предложение на кмета на общината, общинският съвет определя и структурата и числеността на администрацията в населените места с кметски наместник. На практика в много от кметските наместничества служител е само кметският наместник. Друг вариант от практиката е, когато в кметското наместничество освен кметският наместник са назначени още един или двама служители.

 В кметските наместничества се предлагат ограничен брой услуги за гражданите, поради сведения до минимум брой на служителите.

В малките населени места съществуват редица проблеми, които проблеми рефлектират пряко върху дейностите в населените места с кметски наместници. Като пример могат да бъдат посочени:

* Липса кандидати за заемане на длъжността кметски наместник, предвид възрастовия статус на населението. От друга страна ограничението за уседналост в населеното място не позволява назначаване на кметски наместник от друго населено място;
* Ситуация, когато в дадено населено място е назначен само кметски наместник, без друг персонал и той е възрастен човек, за когото технологиите и съвременните начини за комуникация са непознати. Кметството изпада в невъзможност да предоставя част от административните услуги.

 Съществуват още редица проблеми във връзка с дейностите в кметските наместничества, които общините се опитват да решават самостоятелно, доколкото законодателството и ресурсната им осигуреност позволяват.

 В заключение достигаме до извода, че за общините с много населени места е изключително трудно да поддържат еднакъв стандарт до достъпа на услуги и тяхното качество във всички населени места на общината, поради множество фактори от спецификата на конкретната община.

 С оглед натрупания практически опит и с цел подобряване качеството на услугите и административното обслужване, намаляване на административната тежест, спестяване на финансов ресурс и най – вече създаване на комфортна среда за гражданите на по - малките населени места при заявяване и получаване на услуги възниква необходимост от промени.

***Практическа задача:*** Дайте предложения за промени, които според Вас са необходими?

|  |
| --- |
| ***Добри практики за комуникация и обмен на данни с общинските центрове***  |

Комуникацията между кметствата, кметските наместничества и общинския център се осъществява на управленско и административно ниво, както и между отделните структурни единици и служители.

Съвременните технологии улесняват изключително много комуникацията, обмена на данни и информация, като същевременно дават възможности и за онлайн консултации между общинския център и останалите структурни единици на общината. Един от добрите примери за бърза и ефективна комуникация между кметствата и общинския център е инсталирането на автоматизирани информационни системи във кметствата, чрез които се извършва деловодното обслужване, създава се електронен архив, приемат се и се обработват документи чрез Системата за електронен обмен на съобщения (СЕОС). Кметовете на кметства, кметските наместници или служителите приемат и обработват документи чрез Системата за сигурно електронно връчване (ССЕВ), ако кметството или кметството наместничество е регистриран потребител на ССЕВ.

Примери за добро взаимодействие в някои общини е адаптирането към нуждите и законно обоснованите очаквания на гражданите чрез прилагане на алтернативата за предоставяне на услуги на място. В този случай гражданите получават по - голям брой услуги в съответното населено място, без да се налага да пътуват до общинския център. В други случаи са приложени решения чрез дистанционно осигуряване на услуги (електронен обмен) или мобилни услуги на място (график за технически и административни услуги в определени дни от седмицата).

Какъвто и подход да се използва от общините, той се прилага с една основна цел, а именно подобряване качеството на местните публични услуги във всички населени места, като същевременно се спестява времеви, финансов и енергиен ресурс на гражданите.